Daꞌ ni daꞌ ẕnniaꞌ bi žapaꞌ yógoꞌtele. Nónbiaꞌkzaꞌ benneꞌ kaꞌ wžekzaꞌ nedaꞌ, san žon byenen gak danꞌ nyejwn ḻeꞌe yiche laꞌy, danꞌ ẕnnan: “To benneꞌ žeꞌj žáwḻeneꞌ nedaꞌ tẕen wžiꞌe chiaꞌ nedaꞌ.”
Naꞌa ẕḻoeꞌelaꞌ ḻeꞌe zgaꞌale kan gaken, nich katenꞌ gaken ki, naꞌ chejḻeꞌle zoakzaꞌ nedaꞌ.
Daꞌ li žapaꞌ ḻeꞌe: no benneꞌ gapeꞌ to benneꞌ wbás ba laꞌne, benneꞌ seḻaꞌa nedaꞌ, ḻezkaꞌ gapeꞌ nedaꞌ ba laꞌne, naꞌ no benneꞌ gapeꞌ nedaꞌ ba laꞌne, ḻezkaꞌ gapeꞌ X̱aꞌ ba laꞌne, Bennenꞌ bseḻeꞌe nedaꞌ.
Kateꞌ beyóž bchaḻj Jesusenꞌ daꞌ ni, gok nyacheꞌ ḻažeꞌe, naꞌ kwáselo wnnéꞌ: —Daꞌ li žapaꞌ ḻeꞌe: to benneꞌ zoeꞌ ládjwle ḻeꞌe nga wdíeꞌ nedaꞌ.
Naž benneꞌ wsedle chieꞌ kaꞌ bwíagakeꞌ ḻaw ljéžgakeꞌ toeꞌ yetóeꞌ, naꞌ gok zédgekleꞌ, naꞌ wzáꞌ ḻážeꞌgakeꞌ nólegakeꞌ bchaḻj Jesusenꞌ chieꞌ.
To benneꞌ wsedle chieꞌ, bennenꞌ Jesusenꞌ nžiꞌileꞌ ḻeꞌ, zoeꞌ kwiteꞌ.
Smon Bedw bḻoéꞌezeleꞌ bennenꞌ nich nnableꞌ Jesusenꞌ nólegakeꞌ bchaḻjeꞌ chieꞌ.
Naž bennenꞌ zoeꞌ kwit Jesusenꞌ gožeꞌ Ḻeꞌ: —X̱an, ¿noẕenꞌ bchaḻjoꞌ chieꞌ?
Bechebe Jesusenꞌ, naꞌ gožeꞌ ḻeꞌ: —Bennenꞌ waꞌa-neꞌ yet x̱til daꞌ nbisen. Naž besbiseꞌ yet x̱tilenꞌ, naꞌ biꞌen che Judas Iskariote, ẕiꞌn to benneꞌ lieꞌ Smon.
Beyóž bdaw Judas naꞌ yet x̱tilenꞌ, wyáz daꞌ x̱iweꞌ ḻo yichj ḻáẕdaꞌweꞌ. Naž Jesusenꞌ gožeꞌ ḻeꞌ: —Danꞌ yoꞌo ḻažoꞌo gonoꞌ, bentgan naꞌa.
Yezikaꞌ benneꞌ wsedle kaꞌ che Jesusenꞌ, benneꞌ žéꞌgakeꞌ ga naꞌ, naꞌ žeꞌj žáwgakeꞌ, bi žejníꞌigekleꞌ biẕ chenꞌ gožeꞌ ḻeꞌ ki.
Danꞌ nwaꞌ Judas naꞌ bzod mežw chégakeꞌ, che ḻen gókgekleꞌ baḻeꞌ Jesusenꞌ gožeꞌ ḻeꞌ: “Bejx̱íꞌ daꞌ gawžo” o wnnéꞌ: “Biaꞌ lateꞌ chegak benneꞌ yacheꞌ kaꞌ.”
Katenꞌ Judas naꞌ beyóž bdaweꞌ yet x̱tilenꞌ, naꞌ ḻaꞌ bžojtieꞌ, ne nak žel.
Kateꞌ ba bžoj Judas, wnná Jesusenꞌ: —Naꞌa zaꞌ ḻaꞌ ḻaw yeḻaꞌ ẕen chiaꞌ nedaꞌ, Benneꞌ Goljeꞌ Benách, naꞌ ḻezkaꞌ ḻaꞌ ḻaw yeḻaꞌ ẕen che Dios.
Chaꞌ ḻaꞌ ḻaw yeḻaꞌ ẕen che Dios niꞌa chiaꞌ nedaꞌ, Ẕiꞌneꞌ, ḻezkaꞌ gonkze Dios ga ḻaꞌ ḻaw yeḻaꞌ ẕen chiaꞌ nedaꞌ, Ẕiꞌneꞌ, naꞌ ḻaꞌ gontieꞌ ki.
Ḻeꞌe, ẕíꞌnaꞌdoꞌ kaꞌ, yetó chíꞌidoꞌze zóaḻenaꞌ ḻeꞌe. Yeyiljle nedaꞌ, naꞌ kan ba gožaꞌ benneꞌ judío kaꞌ, ḻezkaꞌ žapaꞌ ḻeꞌe naꞌa: gan chaꞌa nedaꞌ, bi gak yidle žakze chele.
To daꞌ kobe ẕchiꞌlaꞌ ḻeꞌe: le žiꞌil lježle tole yetole. Kan nedaꞌ nžiꞌilaꞌ ḻeꞌe, ḻezkaꞌ žaḻaꞌ žíꞌilele lježle tole yetole.
Chaꞌ žíꞌilele lježle tole yetole, gékbeꞌegekle yógoꞌte benách žónḻenle nedaꞌ tẕen.
Naž Smon Bedw wnnableꞌ Jesusenꞌ, naꞌ wnnéꞌ: —X̱an, ¿gaẕkzenꞌ chejoꞌ? Bechebe Jesusenꞌ, naꞌ wnnéꞌ: —Gan chaꞌa nedaꞌ, bi gak sáꞌḻenoꞌ nedaꞌ naꞌa, san te naꞌa yidoꞌ gan chaꞌa nedaꞌ.
Bedonꞌ gožeꞌ Ḻeꞌ: —X̱an, ¿biẕ chenꞌ bi gak sáꞌḻenaꞌ Leꞌ naꞌa? Zoakzaꞌ wdíaꞌ yeḻaꞌ nban chiaꞌ, naꞌ gataꞌ danꞌ nžiꞌilaꞌ Leꞌ.
Bechebe Jesusenꞌ, naꞌ gožeꞌ ḻeꞌ: —¿Wdíoꞌ yeḻaꞌ nban chioꞌ danꞌ nžiꞌiloꞌ nedaꞌ? Daꞌ li žapaꞌ leꞌ, zgaꞌale kateꞌ kweže lekoꞌ, wžiꞌo chiaꞌ chonne chiꞌi, naꞌ nnoꞌ bi nónbiꞌo nedaꞌ.